Qeyûmê Şaredarîya Sûrî Andullah Çîftçîyî 2 rojnamegerê ke dezgehê çapemenî yê şaredarîye de xebitîyayêne karî ra vetî.
Qeyûmî bi bahaneya ''tehqîqatê asayîşî yê înan nêame kerdene û butçe qîm nêkeno'' 21ê çeleyî de Zafer Tuzun û Fatime Tekîn ê ke dezgehê çapemenîye yê şaredarîye de xebitîyayêne karî ra vetî.
Zafer Tuzuno ke awil sey 'zabita' ame wezîfedarkerdene û dima karî ra ame vetene vera rewşe nêrazîbîyayîşê xo mojna. Tuzunî vat: ''Dosyaya min a tehqîqatê asayîşî walîtîye de ameyêne vindertene hema netîceyêke çinbî. Dima qeyûm ame wezîfedarkerdene. Mi rê ame vatêne ke mi de wasifê rojnamegerîye çin ê. No rast nîyo. Ez  serra 1993î ra nata rojnemagerîye kena. ''
Fetime Tekîn zî 21ê çeleyî de karî ra ameye vetene. Tekîne vat: ''Vat ke semedo ke dosyaya tehqîqatê asayîşî ya mi çinbî ez karî ra veta. La dosyaya mi asayîş de ya."
